 

**בבית הדין הצבאי המחוזי**

**במחוז שיפוטי ח"א**

**בפני כבוד ההרכב : סא"ל לידור דרכמן - אב"ד**

**רס"ן מוריה יעקובוביץ- שופטת**

 **רס"ן אפיק אהרון - שופט**

**בעניין: התובע הצבאי (ע"י ב"כ**, **סרן ענבר נאסי)**

**נגד**

**הנאשמת: ח/ XXX סמל ע' ב' (ע"י ב"כ, סרן נתנאל אזולאי בשם סגן יסמין יונס)**

**הכרעת – דין**

על פי הודאתה מורשעת הנאשמת בעבירה של חדירה לחומר מחשב שלא כדין, לפי סעיף 4 לחוק המחשבים, התשנ"ה-1995, בהתאם לכתב האישום המתוקן ולפרטים הנוספים.

1. **ניתנה היום, כ''ז באלול תשפ"ג, 13.09.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**גזר - דין**

הנאשמת הורשעה על פי הודאתה בכתב אישום מתוקן, במסגרת הסדר טיעון, בעבירה שעניינה **חדירה לחומר מחשב שלא כדין,** לפי סעיף 4 לחוק המחשבים, התשנ"ה-1995.

על פי המפורט בכתב האישום, לצורך מילוי תפקידה כמחסנאית ציוד אוויר, קיימה הנאשמת שיחות טלפון שוטפות עם ספקים שונים באמצעות מכשירה הסלולרי של רס"ל ר' (להלן: **נפגעת העבירה**), אותה הכירה על רקע שירותן המשותף, באישורה של האחרונה. משכך, ידעה הנאשמת את הסיסמה לפתיחת נעילת מכשירה הסלולרי של נפגעת העבירה. במהלך שנת 2021, כאשר החזיקה במכשירה הסלולרי של הנפגעת, הפעילה הנאשמת את אחד היישומונים במכשיר, ללא ידיעת הנפגעת, וקראה מתוכו תיאור מילולי מפורט שכתבה האחרונה בנוגע לתקיפה מינית חמורה שחוותה בעבר. מיד לאחר מכן, העתיקה הנאשמת את תוכן התיאור המילולי האמור ממכשירה הסלולרי של נפגעת העבירה למכשירה שלה, ובהמשך סיפרה לשלוש חיילות המשרתות ביחידתה, לכל אחת בנפרד ובהזדמנויות שונות, על הדברים שקראה במכשירה הסלולרי של הנפגעת. בהזדמנות אחרת, הציגה הנאשמת לחיילת אחרת את תוכן הדברים כמפורט לעיל וסיפרה כי קראה אותם מתוך מכשירה של נפגעת העבירה. כל זאת עשתה הנאשמת ללא ידיעתה של נפגעת העבירה.

הנאשמת שירתה בשירות סדיר החל מיום 20 באוקטובר 2020, כמחסנאית ציוד בXXX, ובחודש אוקטובר 2022 סיימה את שירותה הצבאי. חקירת המצ"ח בעניינה החלה בעקבות תלונתה של נפגעת העבירה, ובחקירתה הודתה הנאשמת במיוחס לה בכתב האישום. בגין תיק זה, לא הוחזקה במעצר כלל.

הצדדים הציגו לפנינו הסדר טיעון, במסגרתו ביקשו כי נשית על הנאשמת עונש מאסר מותנה לתקופה שמשכה לשיקול דעת בית הדין, קנס ופיצויים בסך 2,500 ש"ח לנפגעת העבירה.

הצדדים נימקו את הסדר הטיעון, מחד גיסא, בחומרת המעשים ובפגיעה הקשה בערכים החברתיים; ומאידך גיסא, בנטילת האחריות מצד הנאשמת ובהודאתה בהזדמנות הראשונה, בעובדה כי השתלבה זה מכבר בחייה האזרחיים והיא מצויה בשלבי הריון מתקדמים, ובכך שנפגעת העבירה נתנה את הסכמתה לפרטי ההסדר.

בבואנו לבחון את הסדר הטיעון, נתנו דעתנו, בראש ובראשונה, לחומרת מעשיה של הנאשמת, אשר פגעו בערכים חברתיים רמי מעלה ובהם **ההגנה על פרטיותו של הזולת וכבודו**, ובמסגרת הצבאית גם **ביחסי הרעות והאמון ההדדי**, שהם הערובה לשמירה על כבודם ופרטיותם של חיילים. הנאשמת הוסיפה חטא על פשע בכך שלאחר שחדרה באופן בוטה לפרטיותה של נפגעת העבירה, עת קראה מתוך מכשירה הסלולארי **תכנים אישיים ורגישים במיוחד** ללא הסכמתה, הרהיבה עוז וסיפרה למספר חיילות אחרות, בהזדמנויות שונות, על הדברים שקראה, ובכך הוסיפה והחמירה את הפגיעה הקשה ממילא בפרטיותה של הנפגעת.

עם זאת, בבואנו לבחון את הסדר הטיעון, נתנו דעתנו למכלול השיקולים לקולה, עליהם עמדו הצדדים, ובראשם נטילת האחריות בהזדמנות הראשונה; חלוף הזמן מאז ביצוע המעשים; העובדה כי הנאשמת מצויה בחודשי הריון מתקדמים והסכמתה של נפגעת העבירה לפרטי ההסדר שגובש. על אף כלל השיקולים לקולה סברנו כי חומרת המעשים והפגיעה הנלווית להם מצדיקים השתת רכיב מאסר, גם אם בעבודה צבאית, באופן שיבטא את הכשל החמור במישור הערכי של התנהגות הנאשמת. בסופו של יום, מצאנו שלא להתערב בהסכמת הצדדים על אף היעדרו של רכיב עונשי של מאסר לריצוי בפועל, וזאת נוכח ההלכה בדבר כיבוד הסדרי טיעון ובעיקר בשים לב לעובדה כי הנאשמת מצויה בחודשי הריון מתקדמים. עם זאת, מצאנו לאזן את ההקלה שלה זכתה הנאשמת במאסר מותנה מרתיע, צופה פני עתיד.

על הנאשמת נגזרים, אפוא, העונשים הבאים:

1. **עונש מאסר מותנה בן מאה (100) ימים למשך שלוש (3) שנים, לבל תעבור עבירה לפי חוק המחשבים, התשנ"ה-1995 או לפי חוק הגנת הפרטיות, התשמ"א-1981.**
2. **קנס בסך שבע מאות (700) ₪ שישולם בשני תשלומים חודשיים שווים החל מיום 01.11.2023.**
3. **פיצויים בסך אלפיים חמש מאות (2,500) ₪ אשר שולמו זה מכבר לנפגעת העבירה.**
4. **הורדה לדרגת טוראי.**
5. **זכות ערעור כחוק.**
6. **ניתן היום, כ''ז באלול תשפ"ג, 13.09.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

**נערך על ידי: ש.ר**

**בתאריך: 14/09/2023**

**חתימת המגיה: סגן שיר בן-ארמון**